Cameron Hillis

Cameron Hillis (s. 24. kesäkuuta 2000 Oshawa, Ontario, Kanada) on kanadalainen jääkiekkoilija, joka pelaa SM-liigajoukkue Kiekko-Espoossa. Hän on pelipaikaltaan keskushyökkääjä. Hillis laukoo oikealta. Hän on pelannut urallaan myös yhden NHL-ottelun Montreal Canadiensissa kaudella 2021–2022.
Ura.
Seuraura.
Juniorivuodet.
Hillisin kasvattajaseura on York Simcoe MHA. Hän toimi kaudella 2015–2016 York Simcoe Expressin U16 AAA-joukkueen kapteenina. Hillis voitti koko ETAHL U16-sarjan piste- ja syöttöpörssin tehoilla 25+47=72. Guelph Storm varasi Hillisin 28. pelaajana OHL:n varaustilaisuudessa 2016. Samana kesänä hänet varasi myös Youngstown Phantoms 56. pelaajana USHL:n varaustilaisuudessa. Kauden 2016–2017 Hillis vietti St. Andrew's Collegen joukkueessa, jossa hän voitti CISAA:n mestaruuden.
Kaudeksi 2017–2018 Hillis siirtyi hänet varanneen Guelph Stormin OHL-joukkueeseen, jossa hänen tulokaskautensa toi runkosarjassa 60 ottelussa tehot 20+39=59, joilla Hillis oli joukkueen kolmanneksi paras pistemies. Hän voitti sarjan tulokkaiden syöttöpörssin. Hillis pelasi kauden aikana myös CHL Top Prospects Gamessa. Pudotuspeleissä hän teki kuudessa ottelussa tehot 1+2=3. Hillis valittiin kauden päätteeksi OHL:n ensimmäiseen tulokkaiden tähdistökentälliseen. 
Montreal Canadiens varasi Hillisin kolmannella kierroksella 66. pelaajana . Kausi 2018–2019 hänellä osoittautui todella rikkonaiseksi, sillä Hillis oli seitsemän viikkoa sivussa polven sisäsivusiteen vamman vuoksi ja hän kärsi myös kahdesta solisluun murtumasta. Hillis pelasi kauden aikana vain 33 runkosarja- ja kaksi pudotuspeliottelua. Hän voitti OHL:n mestaruuden, J. Ross Robertson Cupin. Kaudella 2019–2020 Hillis toimi Stormin kapteenina. Hän oli tehoilla 24+59=83 joukkueen paras syöttäjä ja toiseksi paras pistemies Pavel Gogolevin jälkeen. Hillis voitti myös Stormin sisäisen tehotilaston lukemalla +28.
Ammattilaisura.
Toukokuussa 2020 Hillis teki kolmivuotisen NHL-tulokassopimuksen Montreal Canadiensin kanssa. Hän pelasi koronaviruspandemian lyhentämän kauden 2020–2021 AHL-joukkue Laval Rocketissa, jossa Hillis pelasi 18 runkosarjaottelua tehden yhden maalin. Hänet nostettiin kauden aikana myös kuudesti Canadiensin NHL-joukkueen varamiesten "taksiryhmään". Myös kauden 2021–2022 Hillis pelasi pääasiassa Rocketin AHL-joukkueessa tehden 24 runkosarjaottelussa tehot 5+4=9. Hän pelasi osan kaudestaan myös ECHL-joukkue Trois-Rivières Lionsissa, jossa Hillis pelasi 14 runkosarjaottelua tehopistein 3+6=9. Vuoden 2022 vaihteessa hänet nostettiin Canadiensin NHL-joukkueen vahvuuteen. Hillis pelasi ensimmäisen ja kauden ainoaksi jääneen NHL-ottelunsa uudenvuodenpäivänä 1. tammikuuta 2022 Florida Panthersia vastaan. Hän sai ottelussa jääaikaa 10.15 minuuttia.
Kauden 2022–2023 Hillis aloitti ECHL-joukkue Trois-Rivières Lionsin vahvuudessa, kunnes lokakuussa Montreal Canadiens kauppasi hänet Chicago Blackhawksiin vaihdossa hyökkääjä Nicolas Beaudiniin. Hillis pelasi AHL-joukkue Rockford IceHogsissa 18 runkosarjaottelua tehden kaksi syöttöpistettä, mutta suurimman osan kaudestaan hän pelasi ECHL-joukkue Indy Fuelissa. Hillis pelasi siellä runkosarjassa 45 ottelua tehopistein 14+36=50, joilla hän oli joukkueen kolmanneksi paras pistemies. Pudotuspeleissä Hillis teki kahdessa ottelussa yhden syöttöpisteen.
Elokuussa 2023 Hillis teki vapaana agenttina koesopimuksen Detroit Red Wingsin kanssa. Hän jäi harjoitusleirin päätteeksi kuitenkin ilman jatkosopimusta. Lokakuussa Hillis teki sopimuksen ECHL-joukkue Indy Fuelin kanssa. Hän pelasi siellä suurimman osan kaudesta 2023–2024 tehden 54 runkosarjaottelussa tehot 18+43=61, joilla Hillis oli joukkueen paras pistemies ja syöttäjä. Helmikuussa 2024 Fuel lainasi hänet koesopimuksella AHL-joukkue Hartford Wolf Packiin, jossa Hillis pelasi viisi runkosarjaottelua.
Kaudeksi 2024–2025 Hillis siirtyi vuoden mittaisella sopimuksella SM-liigan nousijajoukkue Kiekko-Espooseen. Hän voitti joukkueen sisäisen piste- ja syöttöpörssin tehoilla 14+27=41. Hillis oli myös Heikki Liedeksen ja Aleksi Laakson ohella Kiekko-Espoon ainoa kauden kaikki 60 runkosarjaottelua pelannut pelaaja. Tammikuussa 2025 hän teki seuran kanssa vuoden mittaisen jatkosopimuksen.
Maajoukkueura.
Hillis pelasi alle 18-vuotiaiden MM-kilpailuissa vuonna 2018. Hän edusti myös Canada Redin joukkuetta World U-17 Hockey Challengessa vuonna 2016.